Luka 23 | Beibele Inthaneteng | Phetolelo ya Lefase le Lefsa
23 Ka gona lešaba ka moka ga lona la ema la mo iša go Pilato.+
2 Ke moka la thoma go mo latofatša,+ la re: “Motho yo re hweditše a aroša+ setšhaba sa rena, a iletša go ntšhetša Kesara makgetho+ e bile a re yena ka noši ke Kriste, kgoši.”+
3 Bjale Pilato a mmotšiša a re: “Na o Kgoši ya Bajuda?” Ge a mo araba a re: “Wena ka noši o re’alo.”+
4 Ke moka Pilato a re go baperisita ba bagolo le lešaba: “Ga ke hwetše bosenyi mothong yo.”+
5 Eupša ba phegelela, ba re: “O ferekanya batho ka go ruta Judea ka moka, gaešita le go tloga Galilea go fihla mo.”
6 Ge a ekwa seo, Pilato a botšiša ge e ba motho yo e le Mogalilea.
7 Ka morago ga go kgonthišetša gore o be a etšwa seleteng sa Heroda,*+ a mo romela go Heroda yoo le yena a bego a le Jerusalema matšatšing ao.
8 Ge Heroda a bona Jesu a thaba kudu ka ge e be e le nako e telele a nyaka go mmona+ gobane a be a kwele+ mo gontši ka yena, gomme o be a holofetše go bona a dira mohlolo.
9 Bjale a mmotšiša dipotšišo tše dintši, eupša a se mo arabe.+
10 Lega go le bjalo, baperisita ba bagolo le bamangwalo ba tšwela pele ba eme ba mo latofatša ba galefile.+
11 Ke moka Heroda gotee le bahlapetši ba gagwe ba bahlabani ba mo hlompholla+ gomme a dira metlae+ ka yena ka go mo apeša seaparo se se tagilego, a mo gomišetša go Pilato.
12 Bjale Heroda le Pilato+ ya ba bagwera go tloga ka lona letšatši leo, gobane pele ga moo ba be ba ile ba bontšhana bonaba.
13 Ke moka Pilato a kgobokanya baperisita ba bagolo le babuši le setšhaba,
14 a re go bona: “Le tlišitše motho yo go nna e le yo a hlohleletšago batho gore e be bafetogedi. Bjale ke mo sekišitše pele ga lena, eupša mothong yo ga ke hwetše mabaka+ a melato yeo ba mo latofatšago ka ona.
15 Ge e le gabotse, le Heroda ga se a a hwetša, gobane o mo gomišeditše go rena, ga se a dira selo seo se swanelwago ke lehu.+
16 Ka gona ke tla mo otla+ gomme ka mo lokolla.”
18 Eupša lešaba ka moka la goeletša la re: “Tloša motho yo,+ eupša o re lokollele Baraba!”+
19 (Motho yo o be a lahletšwe kgolegong ka baka la go lwantšha mmušo mo go itšego mo go bego go diregile motseng le ka baka la polao.)
20 Pilato a buša a ba goeletša gobane o be a rata go lokolla Jesu.+
21 Ke moka ba goeletša, ba re: “Mo kokotele koteng! Mo kokotele koteng!”+
22 A re go bona ka lekga la boraro: “Ka baka la’ng? Ke bobe bofe bjo motho yo a bo dirilego? Ga ke hwetše selo seo se swanelwago ke lehu go yena; ka gona ke tla mo otla gomme ka mo lokolla.”+
23 Ge a re’alo, ba gakala ka mantšu a hlabošago ba nyaka gore a kokotelwe koteng; mantšu a bona a fenya.+
24 Ka gona Pilato a ntšha kahlolo ya go kgotsofatša seo ba se nyakago:+
25 A lokolla+ motho yo a bego a lahletšwe kgolegong ka baka la go lwantšha mmušo le polao, yena yo ba bego ba mo nyaka, eupša a ba gafela Jesu.+
26 Bjale ge ba etšwa le yena ba swara Simone, e lego modudi yo mongwe wa Kirene yo a bego a etšwa magaeng, ba mo rweša kota ya tlhokofatšo gore a e rwale a šetše Jesu morago.+
27 Le gona o be a latelwa ke lešaba le legolo la batho le basadi bao ba bego ba tšwela pele ba itshetla dihuba ba nyamile gomme ba mo llela.
28 Jesu a retologela go basadi bao, a re: “Barwedi ba Jerusalema, tlogelang go ntelela. Go e na le moo, iteleleng le llele le bana ba lena,+
29 gobane go tla mehla yeo ka yona batho ba tlago gore: ‘Go thaba basadi ba baopa le dipopelo tšeo di sa kago tša belega le matswele ao a sa kago a amuša!’+
30 Ke moka ba tla thoma go re go dithaba: ‘Re weleng!’ Ba re go meboto: ‘Re khupetšeng!’+
31 Ge e ba ba dira dilo tše ge sehlare e le moketla, gona go tla direga’ng ge se omeletše?”+
32 Banna ba bangwe ba babedi, badirabobe, le bona ba be ba išwa go yo bolawa le yena.+
33 Ge ba fihla lefelong leo le bitšwago Legata,+ ba mo kokotela koteng moo le badirabobe, yo mongwe a le ka go la gagwe la le letona, yo mongwe a le ka go la le letshadi.+
34 [[Eupša Jesu a re: “Tate, ba lebalele,+ gobane ga ba tsebe seo ba se dirago.”]] Go feta moo, ba dira matengwa gore ba abaganye diaparo tša gagwe.+
35 Batho ba be ba eme ba lebeletše.+ Eupša babuši ba be ba šinyaletše, ba re: “Ba bangwe o ba phološitše;+ anke le yena a iphološe, ge e ba e le Kriste wa Modimo, Mohlaolwa.”+
36 Gaešita le bahlabani ba dira metlae+ ka yena, ba batamela gomme ba mo nea beine e galakago+
37 ba re: “Ge e ba o le Kgoši ya Bajuda, iphološe.”
38 Le gona go be go na le mongwalokgwaro ka godimo ga gagwe, o rego: “Yo ke yena Kgoši ya Bajuda.”+
39 Eupša yo mongwe wa badirabobe yo a bego a fegilwe a mo goboša ka mantšu,+ a re: “Na ga o Kriste? Iphološe o be o re phološe.”
40 Yo mongwe ge a araba a mo kgalemela a re: “Na ga o boife Modimo le gatee, ka ge bjale o ahlotšwe ka tsela e swanago?+
41 Rena kotlo ye e re swanetše, gobane re amogela ka mo go tletšego seo se re swanetšego bakeng sa dilo tšeo re di dirilego; eupša motho yo ga se a dira selo se se tšwilego tseleng.”+
42 Ke moka a re: “Jesu, o nkgopole ge o tsena Mmušong wa gago.”+
43 Ke moka yena a re go yena: “Ruri ke go botša lehono, o tla ba le nna+ Paradeiseng.”+
44 Bjale e be e le mo e ka bago ka iri ya botshelela,* fela leswiswi la aparela lefase ka moka go ba go fihla ka iri ya senyane,*+
45 gobane seetša sa letšatši se ile sa swifala; ke moka seširo+ sa tempele sa gagoga ka bogare go ya fase.+
46 Jesu a goeletša ka lentšu le le hlabošago, a re: “Tate, ke gafela moya wa ka diatleng tša gago.”+ Eitše ge a boletše se, a hwa.+
47 Ka baka la go bona seo se diregilego, tona ya madira ya tagafatša Modimo, ya re: “Ka kgonthe motho yo o be a lokile.”+
48 Ge mašaba ka moka ao a bego a phuthegetše moo bakeng sa sebogelwa se a bona dilo tšeo di diregilego, a boela morago a itshetla dihuba.
49 Godimo ga moo, bohle bao ba bego ba tlwaelane le yena ba be ba emetše kgojana.+ Le basadi bao ba ilego ba mo latela go tloga Galilea ba be ba le moo gomme ba bone dilo tše.+
50 Go be go na le monna yo a bitšwago Josefa yo e bego e le setho sa Lekgotla, monna yo a lokilego le wa toka.+
51 Monna yo o be a se a dumela go thekga maano a bona le tiro ya bona.+ O be a etšwa Arimathea, motseng wa Judea, a letetše Mmušo wa Modimo.+
52 Monna yo o ile a ya go Pilato a kgopela setopo sa Jesu.+
53 Ke moka a se fegolla+ a se phuthela ka lešela le lebotse la leokodi, a mmoloka ka lebitleng+ le le epilwego letlapeng, leo go lona go bego go sa ka gwa latšwa motho.+
54 Bjale e be e le letšatši la Tokišetšo,+ e le mantšiboa gomme Sabatha+ e batamela.
55 Eupša basadi bao ba bego ba tlile le yena go tšwa Galilea, ba latela gomme ba bona lebitla+ le kamoo setopo sa gagwe se bego se laditšwe ka gona;+
56 ke moka ba boela morago go yo lokišetša dinoko le makhura a monko o bose.+ Eupša ba ile ba khutša ka sabatha+ go ya ka molao.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D42%26Chapter%3D23%26wtlocale%3DSE%26srcid=share⊂ject=Bala Beibele Inthaneteng